Tove Videbæk (KD), 2004-03-25:
Der skal ikke herske nogen tvivl om, at Kristendemokraterne stadig er imod dette forslag.
Vi kan ikke begribe, at der nu skal være læreplaner for børn helt fra 6-måneders-alderen.
Nu kan man da for alvor sige, at vi sætter os på børnenes barndom, hvis vi ikke har gjort det før.
Herefter må vores børn kun leve de første 6 måneder uden læreplaner.
Det, som det mest af alt minder mig om, er film fra andre steder i verden, hvor børnene bliver socialiseret på den helt rigtige måde, og jeg må sige, at jeg faktisk ikke havde forventet det af en borgerlig regering.
Det minder faktisk også lidt om en tidligere undervisningsministers planer for børn, nemlig U90, som var så tydelig i sit mål med socialisering af børnene, fra de var helt små, at den måtte tages af bordet igen, men det har alle åbenbart glemt alt om siden dengang.
I lovforslagets bemærkninger står der bl.a., at man vil gøre det af hensyn til udsatte børn og for at bryde den negative sociale arv.
Men det er simpelt hen for let at komme om ved det at sætte ind med pædagogiske læreplaner for at vende den negative sociale arv.
Nej, vi skal simpelt hen hjælpe familierne, der står med de problemer, der er årsag til, at barnet eventuelt står i fare for at bringe en negativ arv videre.
Vi burde tage fat om ondets rod og fjerne årsagen eller årsagerne til den negative sociale situation.
Det er da helt klart, at hvis børnene har forældre, der enten drikker, er psykisk syge, arbejdsløse, deprimerede eller på anden måde ramt af alvorlige problemer, er det da svært for sådanne børn at trives og lære noget, uanset om de har læreplaner eller ej. Derudover vil jeg sige, at miljøet i daginstitutionerne var det måske vigtigere at tage fat på i denne forbindelse, hvis vi vil bryde den negative sociale arv.
Vi ved, at der er mange problemer med støj, der er for få voksne, der er for meget kontorarbejde osv. osv
Men nu skal de voksne have ekstra kontorarbejde, og så får de altså mindre tid sammen med børnene.
Kristendemokraterne har i flere omgange fremsat forslag
til miljølov for børn med minimumstandarder for det miljø, som skal tilbydes børnene de steder, hvor de tilbringer hele deres dag.
Det synes vi er en meget bedre løsning, og læreplaner til børn i 6-måneders-alderen vil vi simpelt hen ikke være med til.
Kristendemokraterne ønsker, at børn skal have lov til at være børn, og når de nu bliver placeret i daginstitutioner, hvad de jo egentlig ikke selv har valgt, bør de også her have lov til at lege og tumle og bruge deres tid og kræfter på at være børn.
Der er blevet lavet en rapport om, hvad et godt børneliv er, nemlig »Børnenes stemme og den sociale servicelov«.
Den er fra februar 2003, og her er nogle 15-årige blevet spurgt, hvad de kunne huske, og hvad de mener hører med til et godt børneliv.
De udtalte bl.a., at et godt børneliv er, at man har det godt ved at kunne gøre, hvad man vil, altså lege med sand, hvis man vil det, og så er det også godt at have nogle venner.
Ja, så enkelt kan det siges.
Forfatteren konkluderer, at af alle de mange interviews, han har haft med børnene, synes det at fremgå, at det i høj grad er friheden til eller muligheden for selv at bestemme, hvad man vil lave, og hvem man vil lege med og være sammen med, der er et gennemgående kvalitetskriterium for børnene.
Afslutningsvis vil jeg sige, at jeg ikke kan se ret mange elementer eller afskygninger af denne rapport i
lovforslaget, tværtimod
Derfor må jeg konkludere, at Kristendemokraterne stadig er meget imod dette lovforslag.